
Előterjesztés száma: 129/A/2026.

ELŐTERJESZTÉS
a Képviselő-testület
2026. szeptember 24. napján tartandó rendes ülésére

Tisztelt Képviselő-testület!

I. Előzmények:

A Képviselő-testület 35/2026. (II.26.) KT-határozatában döntött arról, hogy Palásti Bélát bízza meg a Vörösmarty Művelődési Ház és Közérdekű Muzeális Gyűjtemény intézményvezetői feladatainak ellátásával 2026. június 1. napjától 2027. április 16. napjáig. A Magyar Államkincstár (továbbiakban: MÁK) felé történő vezető bejelentéssel kapcsolatos eljárás során a MÁK hiánypótló végzésben tájékoztatta az Önkormányzatot, hogy az intézmény alapító okiratának 5.1. A költségvetési szerv vezetőjének megbízási rendjéről szóló pontja szerint Palásti Béla legfeljebb 120 nap időtartamra nevezhető ki, ideiglenes megbízás útján. A Képviselő-testület 97/2026. (VI.16.) KT-határozata szerint Palásti Bélát 2026. június 1. napjától 2026. szeptember 28. napjáig bízta meg az intézményvezetői feladatok ellátásával. Külön előterjesztés készült az intézmény Alapító Okiratának módosítására annak érdekében, hogy az intézményvezető 5 év határozott időtartamtól eltérő időtartamra, illetve a pályázati eljárás mellett meghívásos eljárás útján is kinevezhető legyen.
Palásti Béla kinevezésének 2026. szeptember 28. napján történő lejártát követően a Vörösmarty Művelődési Ház és Közérdekű Muzeális Gyűjtemény élére intézményvezető kinevezése válik szükségessé. A jelen előterjesztésben foglaltak szerint javasolt az intézményvezető további kinevezéséről dönteni.
  
II. A döntéshez szükséges információk, tájékoztatások:

A Képviselő-testület 97/2026. (VI.16.) KT-határozata szerint Palásti Bélát 120 napra, 2026. június 1. napjától 2026. szeptember 28. napjáig, pályázat lefolytatása nélkül, ideiglenes megbízás útján bízta meg az intézményvezetői feladatok ellátásával. 

A 120 napot meghaladó, 5 évnél rövidebb időtartamra vonatkozó, a pályázati eljárás mellett meghívásos eljárást is alkalmazható intézményvezetői kinevezés lehetőségének megteremtése céljából a Képviselő-testület kérelmezi a Vörösmarty Művelődési Ház és Közérdekű Muzeális Gyűjtemény Alapító Okiratának 5.1. pontjának módosítását A kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) számú EMMI rendelet 5. § (7) bekezdése, A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 94. § (3) bekezdése, illetve a Kulturális és Innovációs Minisztérium hozzájárulása szerint.

Amennyiben a Magyar Államkincstár az Alapító Okirat módosítási kérelemnek helyt ad, a módosított Alapító okirat alapján a Képviselő-testület jelen előterjesztés határozati javaslata értelmében meg tudja bízni Palásti Bélát az intézmény vezetői feladatainak ellátásával 2026. szeptember 29. napjától 2027. április 16. napjáig.

Az Alapító okirat 5.1. pontjában foglaltak szerint az egyéb munkáltatói jogokat a Polgármester gyakorolja, így a Képviselő-testület egyúttal felkéri a Polgármestert a megválasztott intézményvezető vezetői megbízására, a szükséges kinevezési okirat aláírására.


A fentiek alapján a következő határozati javaslatot terjesztem a Tisztelt Képviselő-testület elé.

[bookmark: _Hlk20984187]III. Határozati javaslat:

…/2026. (IX.24.) KT-határozat

1./ Fót Város Önkormányzat Képviselő-testülete úgy dönt, hogy a Vörösmarty Művelődési Ház és Közérdekű Muzeális Gyűjtemény intézményvezetői feladatainak ellátásával 2026. szeptember 29. napjától 2027. április 16. napjáig meghívásos eljárással Palásti Bélát bízza meg.

2./ Fót Város Önkormányzat Képviselő-testülete felkéri a Polgármestert, mint az egyéb munkáltatói jogok gyakorlóját, hogy Palásti Béla vezetői megbízását tartalmazó kinevezési okiratot 2026. szeptember 29. napjától 2027. április 16. napjáig terjedő időtartamra vonatkozóan készítse elő és aláírásával lássa el.

3./ Fót Város Önkormányzat Képviselő-testülete felkéri a Polgármestert, hogy a döntést követően intézkedjen a Vörösmarty Művelődési Ház és Közérdekű Muzeális Gyűjtemény „Változásbejelentés-Vezető” tárgyú kérelmének benyújtásáról a Magyar Államkincstár felé. Fót Város Önkormányzat Képviselő-testülete egyúttal felhatalmazza a Polgármestert a kérelemmel összefüggő esetleges hiánypótlási eljárásban történő javítások teljesítésére.

Felelős: 1.-3./pontok: Polgármester
Határidő: 1.-2./ pontok: 2026. szeptember 28.
 3./ pont: 2026. október 14.

Jogszabályi hivatkozás:
· A kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) számú EMMI rendelet
· A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény

